ህዝበ ሙስሊሙ አረፋን እራሱን ከኮቪድ 19 በመከላከል፣ ሰላሙን በመጠበቅና ለሌላቸው በማካፈል እንዲያከብር ተጠየቀ
አዲስ አበባ፡- ህዝበ ሙስሊሙ ለአንድ ሺ 441ኛ ጊዜ የሚከበረውን የኢድ አል አድሃ አረፋ በዓል ሲያከብር በተለያየ መንገድ አቅም ላነሳቸው ምስኪኖች በማካፈል፣ ሰላሙን በመጠበቅ እና ከኮቪድ 19 ቫይረስ ወረርሽኝ በሽታ እራሱን በመከላከል መሆን እንዳለበት የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት አስታወቁ።ፕሬዚዳንት ተቀዳሚ ሙፍቲ ሐጂ ኡመር አንድ ሺ 441ኛውን የኢድ አል አድሃ አረፋ በዓል አስመልክተው በሰጡት ጋዜጣዊ መግለጫ፣ በኮቪድ 19 ቫይረስ ወረርሽኝ ምክንያት የዘንድሮው የአረፋ በዓል መሰባሰብን የሚከለክል ቢሆንም ህዝበ ሙስሊሙ ከዚህ ቀደም እንደሚያደርገው ለበዓሉ ካዘጋጀው በተለያየ መንገድ አቅም ላነሳቸው ምስኪኖች በማካፈል እራሱንም ከኮቪድ በመከላከል እንዲሁም ከሁከትና ግርግር እራሱን ነፃ በማድረግ ሰላሙን ጠብቆ በደስታና በሰላም እንዲያከብር ጥሪ አስተላልፈዋል።ወረርሽኙን ለመከላከል ሲባል መንግሥት ያወጣው አስቸኳይ የጊዜ አዋጅ ያልተነሳ መሆኑ መዘንጋት እንደሌለበት ያወሱት ፕሬዚዳንቱ፤ አደገኛ የሆነ ወረርሽኝ ባለበት በዚህ ወቅት እራስን ከመከላከል ባለፈ በፀፀትና በኀዘን በፀሎት መትጋት እንደሚያስፈልግ አሳስበዋል። ትጋቱ ከሌለ ችግሩ ሊባባስ እንደሚችልም አመልክተዋል።በሀገራዊ ጉዳይ ላይም
‹‹እርስበርስ መጣላት፣የንጹሐንን ደም
ማፍሰስ፣ለዓመታት የተለፋበትን ሀብትና
ንብረት በደቂቃ ማውደም››
በሃይማኖትም በሰብዓዊነትም ተገቢነት የሌለው
ተግባር መሆኑን ገልጸዋል።
መሪውም ተመሪውም በሰከነ
መንፈስ ነገሮችን ማየትና
ሀገርን  ከጥፋት
መታደግ እንደሚገባ አስታውቀዋል።
የታላቁ የኢትዮጵያ ህዳሴ
ግድብ የመጀመሪያው ምዕራፍ
የውሃ ሙሌት መከናወኑ
እንዳስደሰታቸውም ገልጸዋል። የኢድ
አል አድሃ አረፋ
በዓል የእርድ በዓል
መሆኑንና ዕርዱ ለኮቪድ
በሚያጋልጥ መልኩ እንዳይከናወንም
አስታውሰዋል።አዲስ ዘመን ሐምሌ 24/2012 ለምለም መንግሥቱ